ΓΡΑΠΤΗ ΕΡΩΤΗΣΗ E-2587/96 υποβολή: Riccardo Garosci (UPE) προς την Επιτροπή (11 Οκτωβρίου 1996)

Θέμα: Ίση συμβασιακή μεταχείριση ή μεταχείριση όσον αφορά τις αποδοχές μεταξύ υπαλλήλων και τοπικών υπαλλήλων που υπηρετούν στις αντιπροσωπείες της Ευρωπαϊκής Επιτροπής

Οι τοπικοί υπάλληλοι που υπηρετούν στις αντιπροσωπείες της Ευρωπαϊκής Επιτροπής στα κράτη μέλη παραπονούνται για ανισότητα οικονομικής και κανονιστικής μεταχείρισης για ίδια καθήκοντα, προσόντα και τίτλους σπουδών σε σχέση με τους υπαλλήλους της Ευρωπαϊκής Επιτροπής.

Οι τοπικοί υπάλληλοι πράγματι, εκπληρούν τα καθήκοντά τους και παρέχουν τις υπηρεσίες τους με τρόπους και χρόνους ταυτόσημους εκείνων των υπαλλήλων. Παρόλα αυτά, το επίπεδο αποδοχών, η ασφαλιστική κάλυψη και οι όροι της σύμβασης που εφαρμόζονται ρυθμίζονται από δύο διαφορετικά καθεστώτα (βλέπε παραδείγματος χάρη τους κανόνες που ρυθμίζουν το κοινό καθεστώς ασφάλισης ασθενείας που προβλέπεται μόνο για τους υπαλλήλους).

Από τη διαφοροποίηση αυτή η Επιτροπή επιβαρύνεται λιγότερο.

Αυτό εξάλλου συνεπάγεται καταφανή παραβίαση της αρχής της ίσης μεταχείρισης ακριβώς στο πλαίσιο της κοινοτικής θεσμικής δομής.

Με την ευκαιρία της αναθεώρησης που λαμβάνει σήμερα χώρα της σύμβασης πλαίσιο για τους τοπικούς υπαλλήλους, δεν θεωρεί η Επιτροπή ότι προκειμένου να αποφεύγεται η διάκριση αυτή θα ήταν αναγκαίο να αποδοθεί στους τοπικούς υπαλλήλους τουλάχιστον το ίδιο επίπεδο αποδοχών και μεταχείρισης με τους υπαλλήλους με ανάλογα καθήκοντα;

Απάντηση του κ. Liikanen εξ ονόματος της Επιτροπής (20 Νοεμβρίου 1996)

Το αξιότιμο μέλος του Κοινοβουλίου αναφέρεται στην ταυτόχρονη παρουσία, στις αντιπροσωπείες, τοπικών υπαλλήλων και μονίμων υπαλλήλων για την εκτέλεση καθηκόντων που παρουσιάζουν ομοιότητες.

Οι κανονιστικοί όροι που διέπουν τις συνθήκες εργασίας των τοπικών υπαλλήλων είναι το αποτέλεσμα μιας ανάπτυξης των αρχών που περιλαμβάνονται στα άρθρα 79 και επόμ. του κανονισμού (ΕΚΑΧ/ΕΟΚ/Ευρατόμ) αριθ. 2615/76 ((ΕΕ αριθ. L 299 της 29.10.1976. )) και των μεταγενέστερων τροποποιήσεών του περί του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.

Οι κανονιστικές αυτές αρχές επέτρεψαν τη θέσπιση ειδικών ρυθμίσεων σε κάθε κράτος μέλος για τον καθορισμό των όρων απασχόλησης, τηρώντας αυστηρά τη σχετική εθνική νομοθεσία και με στόχο να παραμείνουμε μεταξύ των καλύτερων εργοδοτών.

Όσον αφορά τους υπαλλήλους των κατηγοριών C και D που υπηρετούν στις αντιπροσωπείες και των οποίων οι όροι εργασίας διέπονται από τους κανόνες του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων, αυτοί θα αντικατασταθούν, μετά την αναχώρησή τους, από τοπικούς υπαλλήλους σύμφωνα με την απόφαση της Επιτροπής της 26ης Απριλίου 1989 ((SEC (89) 662. )).

Επί του παρόντος, μία ομάδα εργασίας εξετάζει τη σκοπιμότητα εναρμόνισης, σε μια νέα ρύθμιση-πλαίσιο, ορισμένων όρων απασχόλησης για το σύνολο των τοπικών υπαλλήλων που υπηρετούν στις αντιπροσωπείες στο εσωτερικό της Κοινότητας. Η εν λόγω ρύθμιση-πλαίσιο θα μπορούσε να συμπληρωθεί από ειδικούς όρους απασχόλησης ανά τόπο εργασίας για να λαμβάνεται υπόψη η τοπική κατάσταση. Θα μπορούσε επίσης να οδηγήσει στη δημιουργία μιας δομής σταδιοδρομίας προσαρμοσμένης στα καθήκοντα που εκτελούνται από το τοπικό προσωπικό δυνάμει του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων. Ο προβληματισμός αυτός πραγματοποιείται με τη διαρκή συμμετοχή των αντιπροσώπων του προσωπικού.